
Forord

Antisemittisme som akademisk fagfelt er i norsk sammenheng forholdsvis nytt.

At det var to opprinnelig tyske akademikere – Einhart Lorenz og Christhard Hoffmann – som skulle være med og løfte frem feltet i norsk sammenheng, kan mange se på som et paradoks, men kanskje er det egentlig helt naturlig.

I Tyskland hadde forskningen omkring antisemittismen i enda større grad enn i Norge tvunget seg frem i skyggen av holocaust. En ny generasjon akademikere hadde innenfor en rekke fagfelt sett utvikling av kunnskapen om antisemittisme som en del av sin livsoppgave. I Norge var det få som stilte de samme spørsmålene, spesielt i den akademiske verden. Det var ingen i denne forskergenerasjonen som jobbet med tematikken.

Christhard Hoffmann er en representant for denne unge generasjonen akademikere fra Tyskland som ville grave dypere i antisemittismens mørke historie for å finne flere svar som kan belyse problemstillinger også i vår egen samtid. Derfor var det helt naturlig at han ble tilknyttet det forholdsvis nyopprettede Zentrum für Antisemitismusforschung ved Technische Universität Berlin, der han i 1986 disputerte på en avhandling om tyske antikkhistorikeres fremstilling av jøder og jødedom i det 19. og 20. århundre. Senere ble han ansatt som forsker samme sted.

I 1994 gikk veien til University of California, Berkeley, der Hoffmann var gjesteprofessor frem til han i 1998 ble ansatt som førsteamanuensis ved Universitetet i Bergen. Etter kort tid fikk han opprykk til professor, en stilling han beholdt frem til han gikk av med pensjon i 2022.

Christhard Hoffmann var også tilknyttet HL-senteret (Senter for studier av Holocaust og livssynsminoriteter) fra 2007 til 2022 i en bistilling som seniorforsker.

Hoffmanns akademiske fagområder har vært tysk-jødisk historie og historiekultur, antisemittismens historie og migrasjonshistorie.

Både som professor ved UiB, og ikke minst i sin bistilling ved HL-senteret, har Christhard drevet frem andres forskning, levert egne forskningsbidrag og vært særdeles viktig i arbeidet med å etablere forskningsmiljøer innenfor tematikken antisemittisme.

Antisemittisme som fagfelt hadde i Norge ikke vært der det er i dag hvis det ikke var for Christhard Hoffmann. Blant dem som arbeider innenfor dette feltet, er det knapt noen som ikke har hatt Hoffmann som ivrig leser av manusutkast eller gått til ham for å drøfte komplekse og vanskelige spørsmål i tilknytning til antisemittisme.

Redaktører og samtlige bidragsytere i denne boken har møtt ham som enten student, kollega eller venn – gjerne som en kombinasjon av alle tre. Hans store faglige dyktighet, og hans sterke personlige integritet og raushet, har vært og er dypt verdsatt.

Det er derfor i stor takknemlighet at denne antologien tilegnes en av nestorene innenfor akademisk forskning på antisemittisme – Christhard Hoffmann.

Oslo, 16. september 2024

Vibeke Moe Bjørnbekk, Øivind Kopperud

og Kjetil Braut Simonsen


Den norske antisemittismen

Forskningsstatus og langtidslinjer

Antisemittismeforskningen i Norge vokste frem på et forholdsvis sent tidspunkt. I de fire første tiårene etter den tyske okkupasjonen hadde ikke den norske antisemittismen – herunder holocaust i Norge – status som selvstendig forskningstema (Bruland og Tangestuen, 2011, Hoffmann, 2020). I det første store oversiktsverket om okkupasjonstiden som utkom etter 1945, Norges krig (1947–1950), ble arrestasjonene og deportasjonene av jødene eksempelvis kun viet et enkeltstående avsnitt (Holmboe, 1950, s. 473–474).

Dette betyr ikke at debatt-temaer som var knyttet til antisemittismen og holocaust, var taushetsbelagt i den bredere offentligheten. Allerede i den første fasen etter den tyske okkupasjonen ble det ført til dels inngående diskusjoner i pressen om hva antisemittismen var, og hvilken betydning den hadde hatt som bakteppe for nasjonalsosialismens forbrytelser. I mange tilfeller var tolkningene likevel preget av en patriotisk minnekultur, der antisemittismen ble skildret som noe unorsk, tysk og fremmed som stod i kontrast til en norsk kulturarv som var bygd på toleranse og liberale verdier (se bl.a. Brakstad, 2006; Brakstad, 2023; Reitan, 2015; Simonsen, 2023, s. 51–89).

De første dyptpløyende undersøkelsene av antisemittismen i norsk historisk sammenheng kom heller ikke fra faghistorisk hold. Et viktig pionerarbeid var Oskar Mendelsohns verk Jødenes historie i Norge fra henholdsvis 1969 (første bind) og 1986 (andre bind) (Mendelsohn, 1969, 1986). Mendelsohn berørte her en rekke temaer med tilknytning til antisemittismen i ulike faser av norsk historie og brakte gjennom sitt arbeid frem et imponerende empirisk materiale. Boken manglet likevel klare forskningsspørsmål og et tydelig analytisk fundament. Videre var den forsiktig i tonen og tenderte tidvis til å nedtone antisemittismens betydning og nedslagsfelt i norsk historisk sammenheng. Ifølge Christhard Hoffmann (2013, s. 246–250) tok Mendelsohns fremstilling nettopp form av å være en integrasjonsfortelling, som støttet opp under dannelsen av en ny norsk-jødisk nasjonal identitet i skyggen av holocaust.

En mer kritisk tilnærming lå til grunn for Per Ole Johansens utgivelse Oss selv nærmest fra 1984. Johansens studie omhandlet fremmedfiendtlige og antisemittiske holdninger i norsk politi og byråkrati i mellomkrigstiden og drøftet virkningene av denne stereotypiseringen og andregjøringen innenfor rammene av den tyske okkupasjonen. I bokens forord påpekte forfatteren eksplisitt at den omhandlet «det norske samfunnets vrangside i forhold til jødene» (Johansen, 1984, s. 7).

Først fra 1990-årene – og fremfor alt etter 2000 – vokste det frem et akademisk fagmiljø rundt felter som jødisk historie, antisemittismens historie og holocaust i Norge. En tilsvarende utvikling foregikk omtrent på samme tidspunkt i andre skandi-naviske land. I Sverige økte for eksempel omfanget av studier som belyste den svenske antisemittismens historie i løpet av 1980- og 1990-årene (Geverts, 2020, s. 193–197).

Den spirende forskningsinteressen kan knyttes til flere faktorer. Til dels hadde den røtter i større metodiske og tematiske skifter i historiefaget. I løpet av 1970- og 1980-årene ble den tradisjonelle vektleggingen av nasjonen som den overordnede rammen for historiske studier utfordret, og det utviklet seg økt interesse for felter som sosialhistorie, kvinnehistorie, lokalhistorie, hverdagslivets historie og minoritetshistorie. Samtidig gjennomgikk den internasjonale forskningen på nasjonalsosialismen og andre verdenskrig tematiske skifter etter jernteppets fall. Åpningen av krigsarkivene i tidligere østblokkland resulterte i at nasjonalsosialistenes forfølgelses- og drapspolitikk – overfor jøder og andre grupper – fikk større forskningsoppmerksomhet enn tidligere. Innenfor den norske okkupasjonshistoriske forskningen ble de ulike gråsonene mellom kollaborasjon og motstand sterkere vektlagt i løpet av 1980- og 1990-årene enn de første tiårene etter krigens slutt. Et av de sentrale temaene her var det norske politiets rolle under arrestasjonene av de norske jødene, som ble utforsket gjennom nye studier i 1980-årene (Johansen, 1984; Ringdal, 1987).

På et mer konkret plan ble det også avgjørende at formidlingen og forskningen på jødisk historie, antisemittisme og holocaust fikk en institusjonell forankring. I 1990-årene ble tematikkene innlemmet i undervisningen ved Universitetet i Oslo og Universitetet i Bergen, med Einhart Lorenz og Christhard Hoffmann som viktige pådrivere. Lorenz var professor i historie i Oslo, Hoffmann i Bergen, og begge var veiledere for en rekke hovedfags- og mastergradsarbeider, og etter hvert for flere doktorgradsprosjekter innenfor temafeltene jødisk historie, antisemittismens historie og holocaust. En viktig begivenhet var opprettelsen av Senter for studier av Holocaust og livssynsminoriteter (HL-senteret) som følge av restitusjonsoppgjøret mot slutten av 1990-årene.1 Det har i forlengelsen av dette også blitt gjennomført flere store forskningsprosjekter. Mellom 2008 og 2013 pågikk det tverrfaglige prosjektet Jøden som kulturell konstruksjon i norsk offentlighet fra 1814–1940 ved senteret, og mellom 2017 og 2020 ble det samtidsorienterte SHIFTING BOUNDARIES. Definitions, Expressions and Consequences of Antisemitism in Contemporary Norway gjennomført ved samme institusjon. Begge disse prosjektene var ledet av Christhard Hoffmann, som var ansatt som forsker I i en deltidsstilling ved senteret. Hoffmann ledet også viktige pionerprosjekter innen antisemittismeforskningen i Norge gjennom de omfattende holdningsundersøkelsene som ble gjennomført fra 2010. I 2004 ble Jødisk Museum i Oslo opprettet som stiftelse.

*

Hvordan kan den samlede forskningen på antisemittisme i Norge oppsummeres per 2024? Noe forenklet og skjematisk kan vi operere med fem hovedgrupper, med utgangspunkt i kronologi.2 Den første gjelder forskning på den historiske bakgrunnen for og håndhevelsen av grunnlovsforbudet av 1814 som nektet jøder (samt jesuitter og munkeordener) adgang til riket. Den andre omfatter studier av antisemittismen i mellomkrigstiden. En tredje kategori dreier seg om studier av holocaust, med særlig vekt på antisemittismens funksjon som drivkraft i den nasjonalsosialistiske forfølgelsespolitikken. En fjerde omhandler antisemittismens utvikling etter 1945, mens den siste gruppen omfatter antisemittismen i samtiden. Sett i et langtidsperspektiv foreligger det fremdeles perioder og temaer som er forholdsvis lite utforsket. Det finnes for eksempel få systematiske studier av hvordan jødene og «det jødiske» ble fremstilt i siste del av 1800-tallet, selv om enkelte temaer – som eksempelvis antijødiske holdninger i konservative, kirkelige kretser – er blitt belyst (se f.eks. Sødal, 2008, 117; Kopperud, 2012, 53–64). På bakgrunn av den eksisterende forskningslitteraturen er det likevel mulig å skissere opp noen overordnede mønstre og langtidslinjer.

*

Passusen i paragraf 2 i Grunnloven som nektet jøder adgang til riket, har vært omtalt i mange historiske arbeider (for en oversikt over tidligere tolkninger, se Leithe, 2012, s. 7–11). De siste årene har det likevel utkommet grundige studier som kaster nytt lys over problemfeltet. Et sentralt verk er Håkon Harkets bok Paragrafen fra 2014. Harket reiser spørsmål om hvordan den norske grunnloven – som sett ut fra samtidens standarder var både opplysningsorientert og liberal – kunne inneholde en bestemmelse som ekskluderte jøder. En av hans hovedkonklusjoner er at paragrafen «ikke var en arbeidsulykke i en ellers liberal grunnlov». Opphavsmennene bak paragrafen var tvert imot blant riksforsamlingens fremste intellektuelle, og begrunnelsene for paragrafen var heller ikke primært forankret i gamle religiøse fordommer. Utestengningen av jødene skjedde ifølge Harket snarere på et religionskritisk grunnlag. Det rettet seg mot jødene som «medlemmer av et separatistisk politisk, religiøst og nasjonalt samfunn, mot en ‘stat i staten’, og mot en handelskaste som ikke fremmet statens interesser og borgernes vel» (Harket, 2014, s. 386). Med andre ord sprang forbudet ut av det som kan betegnes som en «opplysningsbasert antisemittisme»: En variant av antijødisk tenkning som fremstiller jødedommen som en barbarisk religion, og hvor jødene antas å stå i veien for frihet, fremskritt og fornuft (Sutcliffe, 1998, s. 107–126; Andersson, 2000, s. 22, for en komparativ studie med hovedvekt på Skandinavia, se også Hoffmann, 2016).

Mens Harket utforsker bakgrunnen for adgangsforbudet, analyserer Frode Ulvund i boken Fridomens grenser (2014) hvordan forbudet ble håndhevet i tiden mellom 1814 og 1851. Forbudet ble opprettholdt strengt den første tiden etter 1814, men 1830-årene og 1840-årene ble derimot preget av en mer liberal tilnærming. Ulvund viser også at det norske forbudet hadde innvirkning på debatten i Sverige. Her ble det brukt som et argument for å innføre en strengere svensk politikk overfor jødene.

*

Selv om adgangsforbudet for jøder ble opphevet i 1851, etablerte det seg aldri en større jødisk minoritet i Norge. Det forekom riktignok en viss økning i den jødiske innvandringen fra 1880-årene og fremover – som et ledd i en omfattende migrasjonsbølge fra tsarens Russland og vestover (se f.eks. Gjernes, 2002). Da Hitler-Tyskland invaderte landet 9. april, levde det likevel ikke mer enn omtrent 2000 jødiske individer i det norske samfunnet. Antisemittiske holdninger og forestillinger var imidlertid forholdsvis utbredt i første del av det 20. århundre. Særlig mellomkrigstiden er blitt fremhevet som en periode hvor antisemittiske konspirasjonsstereotypier og fiendebilder fikk økt nedslagsfelt.

De siste tiårene er det blitt publisert en lang rekke nye studier som gir inngående kunnskap om den norske antisemittismen mellom 1905 og 1940 (se også Hoffmann, 2019.). På et overordnet plan kan antisemittismen i perioden deles inn i to hovedformer (se f.eks. Lorenz, 2012; Simonsen, 2020). På den ene siden fantes det en ideologisk-propagandistisk antisemittisme, hvis talspersoner gjorde «jøden» og «det jødiske» til en overordnet forklaring på negative sider ved moderniseringsprosessen. «For disse aktørene», sammenfatter Lars Lien, «var ikke antisemittisme å betrakte som et negativt begrep, men snarere som et uttrykk for en rettmessig og rettferdig kamp mot Europas fiende og undertrykker, som gjennom sin makt og fiendtlighet mot de europeiske nasjonalsamfunn legemliggjorde dikotomien mellom det absolutt gode og det absolutt onde» (Lien, 2015, s. 372). Sentrale representanter for en slik antisemittisk verdensanskuelse var aktører som Mikal Sylten, Eivind Saxlund, Marta Steinsvik og Eugen Nielsen og høyreekstreme småpartier som Nasjonal Samling og Norges Nasjonalsosialistiske Arbeiderparti (se f.eks. Bruknapp, 1972, 1976; de Figueiredo, 1994; Christensen, 1998; Toftesund, 2001; Emberland, 2003, 2022; Brattelid, 2004; Ringdal, 2018; Karcher & Simonsen, 2023). Deres tankestrømninger var på ingen måte nasjonalt unike, men sprang ut av en transnasjonal antisemittisk diskurs og propagandaproduksjon, som også kom til uttrykk i de øvrige nordiske landene. Et nylig temanummer av tidsskriftet Nordisk Judaistik utforsker nettopp den konspirasjonsteoretiske antisemittismens forutsetninger, nedslagsfelt, virkninger og berøringspunkter i Norden (Simonsen & Karcher, 2024a, se også Berggren, 1999; Bak, 2004). Under andre verdenskrig var nettopp en slik form for antijødisk tenkning forankret innen både den tyske okkupasjonsmakten og NS-regimet, og den fungerte her som den ideologiske drivkraften bak arrestasjonene og deportasjonene av de norske jødene.

Mens den propagandistiske antisemittismen stod politisk svakt i det norske samfunnet, var antisemittiske forestillinger relativt alminnelige i den bredere norske offentligheten. I en viss utstrekning var den norske antisemittismen allerede før 1940 følgelig en «antisemittisme uten antisemitter». Det foreligger nå en rekke studier som retter søkelyset på fremstillinger av «jøden» i sentrale samfunnssjikt i mellomkrigstidens Norge. I 2014 forsvarte Andreas Snildal en doktorgradsavhandling om debatten om rituell jødisk slakting, som etter hvert munnet ut i et lovforbud som ble gjeldende fra 1930. Snildal viser at motstanden mot schächtingen bidro til å aktivere en rekke antijødiske forestillinger. Jødene ble fremstilt som religiøse barbarer og som bærere av «unorsk» umoral og ufølsomhet. Samtidig ble de – særlig i bondepressen – beskyldt for å ha kneblet debatten om forbudet ved hjelp av pengemakt. Snildal konkluderer med at antisemittiske forestillinger ikke var marginale i det norske samfunnet, men forankret i brede samfunnslag. Videre viser han at antisemittismen i disse debattene, i motsetning til hva som vanligvis var tilfellet, ble rettet direkte mot den jødiske minoriteten i Norge (Snildal, 2014, s. 311).

En annet sentral studie er Lars Liens doktorgradsavhandling, som analyserer antisemittiske representasjoner i norsk vittighetspresse og dagspresse i tidsrommet mellom 1905 og 1925 med utgangspunkt i et svært omfattende kildemateriale. Lien viser her at «jøden» ble konstruert som en fleksibel antitese til det nasjonale og norske. I den konservative pressen ble bolsjevismen og radikalismen hevdet å være av «jødisk karakter». I bondepressen ble jødene holdt ansvarlig for både kapitalismen, kommunismen og «den nedbrytende moderniteten». I vittighetspressen ble jøder tegnet som stereotypiske skikkelser og identifisert med umoral, griskhet og pengemakt (Lien, 2015). På dette området tangerer funnene mønstre som er blitt avdekket i svensk vittighetspresse i det samme tidsrommet (Andersson, 2000).

En overordnet tendens er også at antisemittiske konspirasjonsstereotypier ble brukt som et polemisk virkemiddel i tidens politiske, ideologiske og økonomiske debatter. Bondepressen og den konservative pressen stemplet for eksempel politiske konkurrenter som redskaper for det som ble beskrevet som «internasjonal jødemakt» (se her også Simonsen, 2012; Kopperud & Moe, 2012).

Studier av antisemittismen i 1930-årene viser to overordnede mønstre. På den ene siden responderte deler av den konservative pressen på det nazistiske Tysklands forfølgelsespolitikk med forståelse og til dels sympati. I forlengelsen av dette ble det anvendt det som best kan kalles antisemittiske forklaringer på antisemittismen;3 påstander om at denne antijødiske politikken i stor grad eller delvis hadde sitt opphav i negative trekk ved jødene selv (Valaker, 1999; Emberland, 2005, s. 417–418; Westlie, 2022). På den andre siden tilkom antisemittiske forestillinger til debattene om jødiske flyktninger (Lorenz, 2011, s. 50; Brustad, 2023). Det utviklet seg likevel i løpet 1930-årene også motstand mot nasjonalsosialistenes antijødiske politikk, med tyngdepunkt i venstreliberale miljøer og i arbeiderbevegelsen (Valaker, 1999, 39–40 og s. 73, se også Gjerde, 2018, s. 92–113).

*

Et tredje tematisk felt er forskningen på holocaust i Norge. Et pionerarbeid utkom i 1995 da Bjarte Bruland leverte sin hovedfagsoppgave om forsøket på å tilintetgjøre de norske jødene (Bruland, 1995). I boken Holocaust. Registrering. Deportasjon og tilintetgjørelse fra 2017 følger han den tematiske tråden videre, men utvider også perspektivene. En hovedtese i boken er at kampen mot jødene fra det nazistiske regimets side var nær forbundet med bekjempelsen av den antinazistiske motstandsbevegelsen. I bunnen lå en konspirasjonsteoretisk synsmåte sentrert rundt forestillingen om «en jødisk verdenssammensvergelse». I den nazistiske propagandaen ble en imaginær politisk størrelse, som gikk under betegnelsen «den internasjonale jødedom», hevdet å trekke i trådene bak de allierte maktene, motstandsbevegelsene og de ulike landenes respektive eksilregjeringer. Med dette som utgangspunkt ble den antisemittiske politikken forsøkt rettferdiggjort som en «selvforsvarskamp» mot en påstått jødisk sammensvergelse (Bruland, 2017; se også Herf, 2007 om den tyske propagandaen).

Den antisemittiske konspirasjonstenkningen er også løftet frem i nyere arbeider om Nasjonal Samling. I sin bok om den økonomiske likvidasjonen fra 2021 legger Synne Corell betydelig vekt på partiets aktive rolle i den antijødiske politikken og konkluderer blant annet med at kollaborasjonsregimet «spilte en selvstendig rolle i forfølgelsene av jødene på norsk jord» (Corell, 2021, s. 477, se også Michelet, 2014). Denne analysen står i noen grad i kontrast til forskningsarbeider som i større grad vektlegger den tyske okkupasjonens ledende rolle som initiativtaker, ordregiver og kontrollinstans (Dahl, 1992, s. 369; Sørensen, 2020, s. 78–79).

På det ideologiske planet viser flere nyere studier at Nasjonal Samlings propaganda var gjennomsyret av antisemittiske konspirasjonsforestillinger. Antisemittismen fungerte i partiets ideologiske publikasjoner som et tolkningsprisme for den pågående verdenskrigen. Men ikke bare det: Antisemittismen ble også anvendt for å legitimere NS’ landsforræderi og fremstøt for å nyordne det norske samfunnet etter nazistisk modell. Det ble gjentatte ganger hevdet at de demokratiske politikerne var «de egentlige landsforræderne», ettersom disse hadde latt landet infisere av såkalt jødisk ånd og mentalitet. Det antisemittiske verdensbildet ble også brukt i forsøk på å rettferdiggjøre deportasjonene av de norske jødene i etterkant (Erikstein, 2017; Westlie, 2019; Simonsen, 2017, 2022, 2023; Karcher & Simonsen, 2024b).

Et av de mest kontroversielle temaene innenfor den norske holocaust- og antisemittismeforskningen dreier seg om motstandsbevegelsens og den bredere befolkningens roller som (passive og aktive) tilskuere og hjelpere i hendelseskjedene som utfoldet seg høsten 1942. Dette var blant de overordnede temaene i debattene om Marte Michelets bok Hva visste Hjemmefronten?, som ga støtet til en omfattende offentlig polemikk både i pressen og i form av nye bokutgivelser (Michelet, 2018; Berggren, Tangestuen & Bruland, 2020; Søbye, 2021; Michelet, 2021; Tangestuen, 2023). Striden dreier seg ikke primært om hvorvidt antijødiske holdninger fantes i motstandskretser,4 men om hvilken konkret betydning slike forestillinger hadde for hendelsesforløpet. Hvordan kan negative og positive holdninger til jøder vektes mot andre mulige forklaringsfaktorer, som institusjonell dynamikk, handlingsrom og ulike situasjonsbetingelser?

*

Det fjerde temafeltet omhandler antisemittismens historie fra 1945 og frem til vår egen tid. Mens antisemittiske stereotypier ofte kom åpent til uttrykk i norsk presse og populærkultur i mellomkrigsårene, ble åpenlys antisemittisme skandalisert i den brede offentligheten etter 1945. Dette innebar ikke at antijødiske holdninger forsvant, men at de kom til uttrykk på mer subtile måter.

Inntil nylig fantes det ikke studier som utforsket etterkrigsantisemittismen i Norge på et bredt plan, selv om flere spesialstudier har berørt aspekter ved tematikken (se Brakstad, 2006; Gjerde, 2019; Hoffmann & Moe, 2020; for en oversikt, se Simonsen, 2019). I 2023 utkom Kjetil Braut Simonsens bok I skyggen av holocaust. Antisemittisme i Norge 1945–2023. Boken reiser spørsmål om i hvilken grad og hvordan diskursen om jødene og antisemittismen har endret karakter etter 1945, og utforsker de ulike uttrykksformene antijødiske konspirasjonsforestillinger, bilder og stereotypier har fått i skyggen av okkupasjonstiden, nasjonalsosialismen og holocaust. Samtidig utforsker den brudd og kontinuitet i antisemittismens historie fra 1945 og frem til vår egen tid, med utgangspunkt delvis i den offentlige debatten, delvis i den høyreekstreme antisemittismen og delvis gjennom de vanskelige og omstridte grenselinjene mellom legitim kritikk og stereotypier i debatten om Israel–Palestina blant annet innen den politiske venstresiden. En sentral konklusjon er at antisemittismen etter 1945 nettopp har overvintret med holocaust som skygge. På den ene siden har erfaringen med holocaust blitt brukt aktivt for å konfrontere antisemittiske tenkemåter i hele perioden etter 1945. På den andre siden har overbeviste antisemitter søkt å benekte, relativisere og bagatellisere tilintetgjørelsen av jødene, nettopp med det formål å skape et nytt rom for antijødisk tankegods (Simonsen, 2023; om debatten om «den nye antisemittismen», se også Enstad, 2024; Brekke, 2023).

*

Et femte forskningsfelt er samtidens antisemittisme. Særlig viktige bidrag her er HL-senterets undersøkelser av nordmenns holdninger til jøder fra henholdsvis 2012, 2017, 2022 og 2024 (HL-senteret, 2012; Hoffmann og Moe, 2017; Moe, 2022). Disse undersøkelsene viser at antijødiske holdninger fremdeles forekommer blant et ikke ubetydelig segment av befolkningen, selv om omfanget gikk klart ned i løpet av de ti årene som skiller de tre første undersøkelsene. I kjølvannet av terrorangrepet mot Israel 7. oktober 2023 og den påfølgende krigen på Gazastripen synes trenden imidlertid å ha snudd i negativ retning. I en kartlegging HL-senteret utførte i januar/februar 2024, ga 11,5 prosent av respondentene uttrykk for klare antijødiske fordommer. 8,6 prosent uttrykte motvilje mot jøder. Både denne og tidligere undersøkelser viser også at fordommer mot muslimer har betydelig utbredelse i det norske samfunnet. En viktig konklusjon fra holdningsundersøkelsene er dessuten at det finnes en tydelig korrelasjon mellom antisemittiske holdninger, muslimfiendtlighet og fremmedfrykt. Det ble trukket et analytisk skille i undersøkelsene mellom tre dimensjoner av holdninger, herunder en kognitiv dimensjon (støtte til stereotypiske forestillinger), en affektiv dimensjon, som målte sympati og motvilje, og en tredje dimensjon som undersøkte grad av sosial avstand. Undersøkelsene kunne dermed vise et nyansert bilde av et komplekst fenomen som holdninger. Blant annet viser analysene at stereotypiske forestillinger om jøders økonomiske og politiske internasjonale makt er betydelig mer utbredt innen den muslimske minoriteten enn i befolkningen generelt. Når det gjelder sosial avstand til jøder, er derimot avstanden mellom utvalgene ubetydelig.

Muslimsk-jødiske relasjoner i Norge ble også tematisert i en doktorgradsavhandling fra 2021 (Moe, 2021, se også Moe Bjørnbekk, 2024). Med utgangspunkt i dybdeintervjuer utforsker Vibeke Moe Bjørnbekk her fortellinger om jøder blant muslimer i Norge. Analysen ledet frem til en typologi over kjernenarrativer som kunne deles inn i tre hovedkategorier. Mens en av kategoriene markerte symbolske grenser mellom muslimer og jøder og inkluderte negative representasjoner av jøder og «det jødiske», sto muslimers og jøders felles erfaringer som minoriteter, samt fellestrekk i jødedommen og islam, sentralt i en annen. En tredje kategori av narrativer beskrev ulike former for utvikling og endring i muslimsk-jødiske relasjoner. Samlet sett viser analysen hvordan jødisk historie og jødiske erfaringer utgjorde et viktig referansepunkt i informantenes beskrivelser av egne erfaringer og identitet som minoritet i Norge.

De siste årene har forskningsprosjektet Shifting boundaries: Definitions, Expressions and Consequences of Antisemitism in Contemporary Norway blant annet tematisert spredningen av antisemittisme gjennom nye, internettbaserte medier. I en doktorgradsavhandling med utspring i prosjektet utforsker Birgitte P. Haanshuus hvordan forståelsen av antisemittisme påvirker den digitale grensesettingen (Haanshuus, 2024). Haanshuus ser på både hvordan ekstremister utfordrer grensene for det akseptable gjennom sine åpne og subtile hatytringer, hvordan moderatorer søker å trekke opp grensene gjennom ulike modereringspraksiser, samt hvordan overskridelser erfares av den jødiske minoriteten. I dragkampen som oppstår om hva som kan sies og ikke sies, er spørsmålet om hvordan idealet om ytringsfrihet kan balanseres mot behovet for å beskytte sårbare minoriteter, et tilbakevendende dilemma (Haanshuus, 2024, spes. s. 53–62).

*

Med utgangspunkt i forskningen kan vi dermed identifisere noen sentrale mønstre i den norske antisemittismens lange linjer. For det første har den norske antisemittismen i høy grad tatt form av å være en «antisemittisme uten jøder». Ikke bare kom antisemittiske forestillinger til uttrykk i det norske samfunnet før det fantes noen jødisk minoritet i landet: Den norsk-jødiske minoriteten har hele tiden vært liten og oversiktlig. Antisemittismen i Norge har følgelig i minimal grad sprunget ut av faktiske konflikter mellom jøder og ikke-jøder. I likhet med det som er vist i den internasjonale forskningen på feltet, vokste antisemittismen i Norge frem som følge av majoritetsbefolkningens og/eller antisemittenes behov for å forklare truende endringsprosesser og samfunnsfenomener og å definere egen nasjonal, religiøs, kulturell eller «rasemessig» identitet.

Fremstillingene av jødene og «det jødiske» har også ofte inngått i en større hegemonistrid om det politiske innholdet i det nasjonale og «det norske». I mellomkrigstidens politiske debatter hevdet for eksempel Bondepartiet at dets politiske konkurrenter på høyresiden og venstresiden hadde underkastet seg henholdsvis «jødekapitalen» og «den jødiske bolsjevismen», og at de derfor var unorske og unasjonale. Innen liberale strømninger ble det derimot hevdet at antisemittismen befant seg på kollisjonskurs med den tolerante nasjonale tradisjonen som var personifisert ved dikteren Henrik Wergeland. I okkupasjonsårene hevdet Nasjonal Samling at de gamle politiske partiene hadde lagt landet åpent for «jødisk innflytelse», og at de dermed var «de egentlige» landsforræderne. I den illegale pressen under krigen og i den offentlige debatten i etterkrigsårene ble antisemittismen identifisert med den tyske okkupasjonsmakten og Nasjonal Samlings landsforræderi, og dermed definert som unorsk og fremmed. Over tid har tyngdepunktet i hegemonistriden dermed endret seg betydelig. Mens en utbredt tendens i mellomkrigstiden var å definere «det norske» i kontrast til «det jødiske», var den hegemoniske forståelsen etter 1945 at antisemittismen var unorsk. Erfaringene med nasjonalsosialismen utgjorde på dette området et avgjørende historisk brudd.

De historiske langtidslinjene vitner også om at antisemittismen har kommet i mange ulike former. Den har hentet næring fra opplysningsorienterte og moderne og tilbakeskuende og antimoderne politiske strømninger, den har vært begrunnet i raseideologiske, nasjonale, kulturelle og religiøse argumenter, og den har inngått som et element i antikapitalistiske, antikommunistiske og antiliberale politiske synsmåter. Med andre ord kan det hevdes at de antisemittiske forestillingene har vært preget av påfallende fleksibilitet. Innholdet i det antatt «jødiske» har skiftet i ulike historiske og sosiale kontekster og ut fra den enkelte avsenders ideologiske, religiøse og politiske ståsted. I dette perspektivet har antisemittismen vært en fleksibel fordom.

*

Bidragene i denne antologien berører nettopp et bredt spekter av temaer som er knyttet til antisemittismen i norsk fortid og nåtid. Tidsspennet strekker seg fra 1814 til 2023, da materialet var ferdigstilt. Dette innebærer at utviklingen etter 7. oktober 2023 bare i begrenset grad er belyst i de samtidsorienterte artiklene.

I kapittelet «Heinrich Glogau – en tidlig norsk antiantisemitt» belyser Frode Ulvund aspekter ved debatten om eksklusjonsbestemmelsen i den norske Grunnloven av 1814 gjennom et aktørstudium. Glogau var av jødisk herkomst, og en av de tidlige kritikerne av adgangsforbudet for jøder. Bidraget gir fordypet innsikt i hvem Glogau var, og i datidens debatter om jøders posisjon i samfunnet. Ulvund påviser også hvordan Glogaus rolle som aktiv motstander av antijødiske fordommer, var formet av hans egen jødiske bakgrunn.

Andreas Snildal belyser den norske debattene om den såkalte jødesaken fra 1839 og frem til adgangsforbudet for jøder ble opphevet i 1851, med hovedvekt på antisemittismens rolle. Snildal konkluderer med at antisemittismen kom tydelig til uttrykk i disse debattene, og at den verken kan betraktes som løsrevet fra den samtidige nasjonsbyggingen eller som ren import fra utlandet. Han påpeker videre at funnene synliggjør de lange linjene som finnes i den norske antisemittismens historie, og trekker blant annet komparative linjer til debatten om jødisk slakting i 1920-årene.

Antisemittismen i pressen og vittighetspressen er de siste årene blitt grundig utforsket både i Norge og Sverige. I kapittelet «En god latter forvrenger livet» oppsummerer og diskuterer Lars Lien noen av hovedfunnene i den norske konteksten. Lien påviser at konstruksjonen av «jødens» kropp og fysikk ble knyttet sammen med stereotype forestillinger om «jødiske karaktertrekk». Videre utforsker han hvordan stereotypiene ble knyttet til dagsaktuelle politiske saker, da særlig gjennom forestillingen om «jødebolsjevismen» og «jødekapitalismen».

Madelen Marie Brovolds bidrag presenterer funnene fra en komparativ analyse av Jorden som dræper (1921) av Øvre Richter Frich. Boken inngikk i serien om Jonas Fjeld, og har antisemittiske tendenser. E-utgaven av samme bok ble utgitt av Dr. Spruce Books i 2017. Hun reiser spørsmål om hvordan forlaget i det sistnevnte tilfellet har forholdt seg til de antisemittiske innslagene i boken, og belyser den offentlige debatten utgivelsen avstedkom. Avslutningsvis drøfter hun ulike moralske dilemmaer i tilknytning til nyutgivelser av eldre antisemittisk litteratur.

I kapittelet «En kjerne av sannhet?» tematiserer Åsmund Borgen Gjerde arbeiderbevegelsen og antisemittismen i 1930-årene. Flertallet av bevegelsens publikasjoner var blottet for antisemittisme. Gjerde konkluderer likevel med at det blant enkelte i mellomkrigstidens arbeiderbevegelse fantes en tendens til å hevde at antisemittismen rommet en «kjerne av sannhet», som blant annet var forankret i stereotypier om «pengejøden».

Irene Levin utforsker i sitt bidrag likheter og forskjeller mellom tre statsborgersøknader fra to jødiske menn i mellomkrigstidens Norge. Hun drøfter også hvordan antisemittismen kommer til uttrykk i saksbehandlingen. Et viktig utgangspunkt i artikkelen er den amerikanske filosofen og sosialpsykologen George Herbert Meads (1863–1931) perspektiver på tid. Levin hevder dessuten at sakene synliggjør at dypt forankrede antisemittiske og rasistiske normer virket inn på vurderingene.

Med den tyske okkupasjonen i 1940 ble den ytterliggående, nasjonalsosialistiske antisemittismen statsbærende ideologi. Kjetil Braut Simonsens bidrag analyserer antisemittismens rolle innenfor Nasjonal Samling i okkupasjonsårene. NS’ antisemittiske verdensbilde, skriver han, var utformet som en dualistisk og totaliserende virkelighetsoppfatning. Partipropagandaen beskrev kampen mellom «det germanske/nordiske» og «det jødiske» som drivkraft i historie og politikk. Dette utgjorde det ideologiske grunnlaget for partiets medvirkning i holocaust.

I Claudia Lenz’ bidrag er oppmerksomheten rettet mot en hendelse i nærere fortid: debatten om NRK Satiriks’ såkalte Scrabble-sketsj fra 2019. Lenz konkluderer med at debatten og utfallet av den bekrefter at en antiantisemittisme-norm fremdeles var gjeldende i det norske samfunnet. Samtidig viser debatten også at forståelsen av hva antisemittisme er, tidvis er begrenset: Mens grove antisemittiske uttrykk som assosieres med holocaust, blir identifisert og fordømt, går mer subtile antijødiske utsagn og logikker ofte under radaren.

Ottar Hellevik presenterer i sin artikkel noen av de sentrale elementene ved HL-senterets holdningsundersøkelser fra 2011, 2017 og 2022. De ulike indeksene viser at negative holdninger har gått ned mellom første måling i 2011 og siste måling i 2022. Samtidig uttrykte et flertall av de jødiske respondentene i 2022-undersøkelsen at antisemittiske holdninger var blitt mer utbredt enn fem år tidligere. Hellevik reiser spørsmål om hva denne diskrepansen kan skyldes. Videre legger han vekt på generasjonsforskjellene som utkrystalliserer seg i undersøkelsesmaterialet.

Også Vibeke Moe Bjørnbekk tar utgangspunkt i HL-senterets undersøkelse, med vekt på hvordan henholdsvis et representativt utvalg av den norske befolkningen, et ungdomsutvalg, to utvalg med jødiske og to med muslimske respondenter ytrer seg om antisemittismens årsaker. Svarene vektlegger tidvis Israel og israelsk politikk, men også allmenne fordomsmekanismer, kunnskapsløshet og historisk forankrede antijudaistiske fordommer. Analysen utforsker mønstre i datamaterialet og peker på forskjeller og likheter mellom de ulike respondentkategoriene. Et sentralt skille kunne trekkes mellom svar som tilsa at årsaken til antisemittismen kunne spores hos jøder, og svar som pekte på bæreren av holdninger eller bredere kontekstuelle forhold.

I Werner Bergmanns artikkel settes funnene fra HL-senterets undersøkelser inn i en større, internasjonal sammenheng. Sammen med de andre skandinaviske landene, Storbritannia og Nederland tilhører Norge en gruppe stater hvor antisemittismen har forholdsvis begrenset utbredelse. Bergmann påpeker at det er vanskelig å finne enkle forklaringer på at antijødiske holdninger har ulik utbredelse i forskjellige geografiske områder, men fremhever historiske langtidslinjer som en mulig årsaksfaktor.

Kapittelet «Betydningen av et paradigmeskifte – antisemittisme og sammenligning» analyserer berøringspunkter mellom islamofobi og antisemittisme, og hvordan disse temaene er blitt vurdert i forskningen og innenfor den bredere offentlige debatten. Cora Alexa Døving påpeker her at det i løpet av de siste årene har skjedd en utvikling hvor sammenlikninger mellom antimuslimske og antisemittiske holdninger er blitt stadig mindre kontroversielle. Dette blir også reflektert i offentlige uttalelser fra jødiske aktører, som i stigende grad har vektlagt felles minoritetserfaringer.

I Håkon Harkets avsluttende bidrag løftes blikket fra det empiriske og konkrete til det mer overordnede og teoretiske. Harket utforsker de begrepshistoriske dimensjonene ved uttrykket «moderne antisemittisme». Antisemittisme-begrepet ble opprinnelig popularisert som honnørord og egenbetegnelse for en politisk bevegelse som ønsket å reversere den jødiske emansipasjonen og som motsatte seg sentrale aspekter ved den rådende moderniseringsprosessen. Harket diskuterer i forlengelsen av begrepsanalysen også brudd og kontinuitet i antisemittismens lange historie.

Noter

1 I HL-senterets vedtekter (paragraf 1) står det om opprettelsen av senteret: «Stiftelsen Senter for studier av Holocaust og livssynsminoriteter er opprettet som følge av det historiske og moralske oppgjøret med behandlingen i Norge av den økonomiske likvidasjon av den jødiske minoritet under den 2. verdenskrig.»

2 Det foreligger to tidligere publiserte artikler om den norske antisemittismens historiografi henholdsvis frem til og etter 1945. Kategoriseringen her henter i noen grad inspirasjon herfra, se Hoffmann 2019; Simonsen 2019.

3 Begrepet om «antisemittiske forklaringer på antisemittismen» bygger på Bachner, 2004, s. 142.

4 I sin hovedfagsoppgave fra 2004 påpekte Mats Tangestuen, en av Michelets skarpeste kritikere, for eksempel at det fantes antijødiske holdninger i det norske eksilmiljøet i Sverige (Tangestuen, 2004, s. 91–106).

